Ziua Mondială de Conştientizare a Epilepsiei (Purple Day), celebrată în fiecare an pe data de 26 martie, este un prilej de creştere a gradului de conştientizare a acestei afecţiuni neurologice, precum şi a provocărilor cu care se confruntă persoanele cu epilepsie şi aparţinătorii lor.
Cu acest prilej, Asociaţia Pacienţilor cu Epilepsie din România (ASPERO), membru al International Bureau of Epilepsy, militează pentru acces echitabil la diagnosticare, tratament şi îngrijire medicală, pentru o legislaţie adecvată care să garanteze drepturile omului şi pentru combaterea stigmei asociate acestei boli, încurajând persoanele cu epilepsie să trăiască la potenţialul lor maxim.
La nivel mondial aproximativ 50 de milioane de oameni suferă de epilepsie, ceea ce o face una dintre cele mai frecvente boli neurologice la nivel global. Epilepsia este o boală cronică netransmisibilă a creierului care afectează oameni de toate vârstele. Se estimează că până la 70% dintre persoanele care trăiesc cu epilepsie ar putea trăi fără convulsii dacă ar fi diagnosticate şi tratate corespunzător.
În România numărul persoanelor cu epilepsie aflate în evidenţa INSP în anul 2022 a fost de 126.512 persoane, număr aflat în creştere cu app. 3% faţă de creşterea medie înregistrată în ultimii 5 ani (2017 - 2021).
Totalul deceselor în 2022 a fost de 292 persoane, în scădere cu 57 persoane faţă de anul precedent. Cu toate acestea în anul 2022 au fost raportate 13.253 cazuri de epilepsie nou diagnosticate, în scădere cu 6% faţă de media ultimilor 5 ani, incidenţa fiind de 69,6 %000 loc. În realitate numărul persoanelor cu epilepsie din ţara noastră este mult mai mare, multe persoane fiind nediagnosticate.
"Este foarte important ca persoanele diagnosticate cu epilepsie să fie susţinute şi încurajate să îşi exprime emoţiile şi temerile, să îşi împărtăşească experienţele cu ceilalţi şi să caute ajutor atunci când au nevoie. Un mediu de susţinere şi înţelegere din partea familiei, prietenilor şi colegilor poate face o diferenţă semnificativă în gestionarea bolii şi în îmbunătăţirea calităţii vieţii", a explicat Ileana Ştefan, director executiv ASPERO.